Saku Salmela

Saku Salmela (s. 16. toukokuuta 1990 Helsinki) on suomalainen jääkiekkopuolustaja, joka pelaa SM-liigajoukkue Helsingin IFK:ssa. Hän on pelannut ajoittain myös hyökkääjänä.
Ura.
Seuraura.
Salmela on Keravan Shakersin kasvatti. Hän pelasi juniorina sittemmin myös KJT:ssä, josta Salmela siirtyi kesken kauden 2005–2006 Jokereiden C-nuoriin, joissa hän voitti kauden päätteeksi Suomen-mestaruuden. Kaudeksi 2006–2007 Salmela siirtyi Helsingin IFK:n B-nuoriin. Kaudella 2007–2008 hän oli joukkueen tehokkain puolustaja tehtyään yli piste per peli-tahdilla 16 runkosarjaottelussa tehot 5+13=18. Yli puolet kaudestaan Salmela pelasi kuitenkin HIFK:n A-nuorissa. Kaudella 2008–2009, hän oli koko A-nuorten SM-liigan kevään 2009 karsintasarjan tehokkain puolustaja tehoilla 5+6=11. Kauden 2009–2010 päätteeksi Salmela voitti A-nuorten SM-hopeaa. Hän debytoi kauden aikana myös miesten peleissä pelattuuaan seitsemän ottelua lainalla Suomi-sarjajoukkue HC Keski-Uudessamaassa.
Kaudeksi 2010–2011 Salmela siirtyi Mestis-joukkue Kiekko-Vantaan riveihin. Hän pelasi tulokaskautensa aikana 18 runkosarjaottelua tehopistein 1+2=3 ja kolme pudotuspeliottelua ilman tehopisteitä. Salmela vahvisti kevätkaudella myös Kiekko-Vantaan A-nuoria, joita hän oli nostamassa kauden päätteeksi I-divisioonasta SM-liigaan. Salmela pelasi kauden aikana myös kuusi ottelua HIFK:n A-nuorissa. Ensimmäisellä kokonaisella Mestis-kaudellaan 2011–2012 hän teki 37 runkosarjaottelussa tehot 10+8=18 sekä neljässä pudotuspeliottelussa tehot 1+1=2. Salmela voitti Kiekko-Vantaan sisäisen tehotilaston lukemalla +18. Häntä peluutettiin kauden mittaan myös paljon sekä keskus- että laitahyökkääjänä. Salmela pelasi lopulta koko kevätkauden hyökkääjänä ja hän aloitti kyseisellä pelipaikalla myös kauden 2012–2013. Salmela palasi sittemmin kuitenkin takaisin puolustajan tontille paikkaamaan loukkaantumisia. Jatkoaika.com-verkkolehden toimittaja Kai Löfgrenin mukaan pelipaikkavaihdokset vaikuttivat myös hänen otteisiinsa, eikä Salmelan kausi edennyt yhtä hyvin kuin edellinen. Hän oli runkosarjan päätyttyä lopulta Kiekko-Vantaan ainoa vakiokokoonpanon puolustaja, jonka teholukema oli plussalla (+2). Kauden 2013–2014 Salmela pelasi taas pääasiassa puolustajana, mutta hän pelasi ajoittain myös hyökkääjänä.
Huhtikuussa 2014 Salmela siirtyi SM-liigajoukkue Tampereen Ilvekseen. Kesäkuussa hän sai seuraan vuoden mittaisen jatkosopimuksen. Salmela teki liigadebyyttinsä kauden 2014–2015 avauskierroksella 12. syyskuuta 2014 paikallisvastustaja Tapparaa vastaan. Hänet merkittiin Ilveksen kakkospuolustajapariin Mikko Kukkosen viereen. Salmela sai ottelussa jääaikaa 20.11 minuuttia, mikä oli Ilveksestä toiseksi eniten Tommi Kivistön jälkeen. Hän teki liigauransa avausmaalin 24. lokakuuta 2014 ylivoimalla vieraissa SaiPaa vastaan. Salmelan osuma jäi Ilveksen 0–3-voittoon päättyneen ottelun voittomaaliksi. Hänet palkittiin ottelun "Ilta-Sanomien" kahden tähden tähtipelaajana ja myös Harri Laakso valitsi Salmelan ottelun legendojen tähtien kakkostähdeksi. Hän pelasi SM-liigassa tulokaskautensa aikana 56 runkosarjaottelua tehopistein 8+7=15 ja yhden pudotuspeliottelun ilman tehopisteitä. Salmela oli Ilveksen eniten maaleja tehnyt puolustaja. Toukokuussa 2015 hän teki seuran kanssa vuoden mittaisen jatkosopimuksen.
Kaudella 2015–2016 Salmela pelasi yhä useampia otteluita hyökkääjänä. Kaudeksi 2016–2017 hän palasi kaksivuotisella sopimuksella Salmelan junioriuralta tutun HIFK:n paitaan. Kaudella 2017–2018, viidennessä puolivälieräottelussa JYPiä vastaan Salmela taklasi Jani Tuppuraisen niskan seudulta päin laitaa. Hän sai teostaan kahden minuutin jäähyn laitataklauksesta, mutta Liigan kurinpitodelegaatio tuomitsi Salmelan ottelun jälkeen kuitenkin viiden ottelun pelikieltoon. Hän voitti kauden päätteeksi SM-pronssia. Salmela siirtyi kaudeksi 2018–2019 kaksivuotisella sopimuksella Porin Ässiin. 
Marraskuussa 2020 Salmela palasi loppukauden 2020–2021 kattavalla sopimuksella Kiekko-Vantaan Mestis-joukkueeseen oltuaan alkukauden ilman sopimusta. Hän ehti pelata siellä vain kaksi ottelua ennen Mestiksen keskeyttämistä joulukuussa. Tammikuussa 2021 Salmelan sopimus seuran kanssa purettiin ja hän siirtyi loppukauden kattavalla sopimuksella monikansallisen ICE Hockey Leaguen itävaltalaisjoukkue Dornbirniin. 
Kaudeksi 2021–2022 Salmela siirtyi vuoden mittaisella sopimuksella Mestis-joukkue Kiekko-Espooseen. Lokakuussa 2021 seura lainasi hänet ottelukohtaisella sopimuksella Tapparan SM-liigajoukkueeseen. Marraskuussa Salmela siirtyi 10. tammikuuta 2022 asti kestävällä sopimuksella KalPaan, kun seura tarvitsi ensisijaisesti paikkaajaa Kim Nousiaisen pitkäaikaiselle loukkaantumiselle. Viisi päivää ennen lyhyen sopimuksensa päättymistä hän teki seuran kanssa loppukauden kattavan jatkosopimuksen. Huhtikuussa 2022 Salmela teki KalPan kanssa kaksivuotisen jatkosopimuksen. Kausi 2023–2024 hänellä osoittautui rikkonaiseksi ja Salmela pelasi runkosarjassa vain 31 ottelua. Hän edusti joukkuetta kauden aikana myös Spengler Cupissa. 
Elokuussa 2024 Salmela teki marraskuun maajoukkuetaukoon ulottuvan sopimuksen KooKoon kanssa. Sopimuksessa oli optio loppukaudesta 2024–2025. Seura hankki hänet ensisijaisesti paikkaamaan Joonas Lehtivuoren loukkaantumista. Lokakuussa 2024 KooKoo tiedotti käyttävänsä option loppukaudesta. Elokuussa 2025 Salmela palasi KalPaan elokuun loppuun ulottuvalla sopimuksella paikkaamaan puolustuksen poissaoloja Mestarien liigan otteluihin. 3. syyskuuta seura tiedotti jatkaneensa hänen sopimustaan 14. syyskuuta saakka. Tämän jälkeen Salmelan sopimusta jatkettiin marraskuun maaottelutaukoon saakka, kun KalPa tarvitsi puolustukseensa leveyttä Ville Ruotsalaisen poissaolon osoittauduttua odotettua pidemmäksi. Lyhyen sopimuksensa päätyttyä hän palasi marraskuussa loppukauden kattavalla sopimuksella HIFK:hon.
Maajoukkueura.
Salmela on pelannut yhteensä 18 poikien maaottelua.